অর্থমন্ত্রীর এমন বক্তব্যের পর একজন সংবাদকর্মী হিসেবে ডিএসইর প্রেসিডেন্ট রকিবুর রহমানের কাছে তার প্রতিক্রিয়া জানতে চাইলে তিনি বলেন, পুঁজিবাজার নিয়ে অর্থমন্ত্রী আবুল মাল আবদুল মুহিতের মন্তব্যের জন্য ঢাকা স্টক এক্সচেঞ্জে (ডিএসই) আন্তরিকভাবে ব্যথিত হয়েছে। রকিবুর রহমান বলেন, অর্থমন্ত্রী দেশের শেয়ারবাজার নিয়ে অধৈর্য্য হয়ে পড়েছেন। তাই তিনি এ ধরণে কথা বলছেন। পুঁজিবাজার নিয়ে অর্থমন্ত্রীর মন্তব্যে দেশের সকল বিনিয়োগকারী ও বাজার সংশ্লিষ্টরা ব্যথিত হয়েছেন। পাশাপাশি বিদেশী বিনিয়োগকারীরাও ব্যথিত হয়েছেন। তিনি বলেন, বিশ্বের যে কোন দেশের শেয়ারবাজার সে দেশের অর্থনীতিতে গুরুত্বপূর্ণ। আমাদের দেশের পুঁজিবাজারও অর্থনীতিতে ভূমিকা রাখছে। শেয়ারবাজার থেকে সরকার প্রতি বছর বিপুল পরিমাণ রাজস্ব পেয়ে থাকে। তিনি বলেন, দেশের শেয়ারবাজারে তালিকাভুক্ত কোম্পানিগুলো শেয়ারবাজার থেকে টাকা তুলে বিভিন্ন উন্নয়নমূলক ও অবকাঠামো উন্নয়ন কাজ করে থাকে।